Numărul total de cetăţeni cu drept de vot înscrişi în Registrul electoral la data de 31 iulie 2019 este de 18.963.792, cu 722 mai puţini faţă de ultima informare publică realizată de Autoritatea Electorală Permanentă (AEP) pe această temă.



Diferenţele apar ca urmare a operaţiunilor curente (radieri) efectuate de primari, în perioada 1 - 31 iulie a.c., în Registrul electoral aferent unităţilor administrativ-teritoriale conduse de aceştia, din cauze precum decesul (21.657 de persoane), interzicerea dreptului de a alege sau punerea sub interdicţie (167 de persoane), redobândirea drepturilor electorale (132 de persoane) precizează AEP într-un comunicat transmis miercuri AGERPRES.



Potrivit sursei citate, numărul de alegători care au împlinit 18 ani în aceeaşi perioadă este de 20.970, aceştia fiind înscrişi în Registrul electoral din oficiu, de către Autoritatea Electorală Permanentă, pe baza comunicării Direcţiei pentru Evidenţa Persoanelor şi Administrarea Bazelor de Date.



AEP menţionează că, din totalul de alegători români care figurează în Registrul electoral, un număr de 18.263.098 au domiciliul sau reşedinţa în ţară, iar 700.694 au domiciliul în străinătate şi sunt posesori de paşaport CRDS.



Potrivit Legii nr. 208/2015, Registrul electoral este un sistem informatic naţional de înregistrare şi actualizare a datelor de identificare a cetăţenilor români cu drept de vot şi a informaţiilor privind arondarea acestora la secţiile de votare. Registrul electoral este structurat pe judeţe, municipii, oraşe, comune, pentru cetăţenii români cu domiciliul sau reşedinţa în ţară. Persoanele autorizate să efectueze operaţiuni în Registrul electoral cuprinzând cetăţenii români cu domiciliul sau reşedinţa în ţară sunt primarii sau persoanele desemnate de către primari, prin dispoziţie, conform legii. AGERPRES /(AS-autor: Sorin Peneş, editor: Mihai Simionescu, editor online: Ady Ivaşcu)